کیفی اعظمی

کیفی اعظمی (ولادت 14 جنوری، 1919ء، وفات 10 مئی، 2002ء) کا پورا نام اطہر حسین رضوی تھا۔ ان کی پیدائش اتر پردیش کے اعظم گڑھ میں ہوئی۔ وہ محض گیارہ سال کی عمر میں شاعری شروع کر چکے تھے۔ ان کی پہلی نظم اس طرح تھی:
مدت کے بعد اس نے جو الفت سے کی نظر
جی خوش تو ہوگیامگر آنسو نکل پڑے
اک تم کہ تم کو فکر نشیب و فراز ہے
اک ہم کہ چل پڑے تو بہر حال چل پڑے

ابتدائی تعلیم 
کیفی کی ابتدائی تعلیم روایتی اردو، عربی اور فارسی پر محیط تھی۔

کیفی کا بچپن اور بہرائچ 
کیفی اعظمی صاحب کا اترپردیش کے ضلع اور شہربہرائچ سے گہرا تعلق تھا۔کیفی کے والد سید فتح حسین رضوی نانپارہ کے قریب نواب قزلباش کے تعلقہ نواب گنج میں تحصیل دار تھے اور شہر بہرائچکے محلہ قاضی پورہ میں رہتے تھے،اور اس طرح کیفی کے بچپن کے کئی سال بہرائچ کی سرزمین پر گزرے ہیں۔ اور بعد میں بھی کیفی کا بہرائچ آناجانا بنا رہا جس میں وہ اپنے بچپن کے دوستوں سے ملاقات کرتے تھے،اور شفیع بہرائچی کی دکان پر ادبی محفل کا حصہ بنتے تھے۔ جہاں بہرائچ کے مشہور شاعر وصفی بہرائچی ،جمال بابا،شوق بہرائچی ،ڈاکٹر نعیم اللہ خاں خیالی،عبرت بہرائچی ،اظہار وارثی وغیرہ شرکت کرتے تھے۔

ممبئی آمد 
1943ء میں کیفی بمبئی اپنے ایک دوست کی دعوت پر آئے تھے۔ یہاں انہیں قریب دس سال کی جدوجہد کے بعد انہیں بالی وڈ میں کام کرنے کا موقع ملا تھا۔

مشکل حالات 
1950ء کے دہے میں ڈاکٹر منشاء الرحمٰن خان منشاء کی دعوت پر کیفی ایوت محل کے مشاعرے کے لیے بلائے گئے تھے۔ شرکت کے لیے 80 روپیے طے ہوئے۔ تاہم اسی زمانے میں کیفی کی بیٹی شبانہ اعظمی پیدا ہوئی تھی۔ جس کی وجہ سے وہ مشاعرے میں شرکت سے قاصر تھے مگر پیشگی رقم 40 روپیے ان کی وقتیہ ضروریات کے کام آئی۔ کیفی نے منشا سے خط لکھ کر معذرت خواہی کی اور ساتھ ہی پیشگی رقم کی واپسی کا وعدہ کیا۔

اصناف سخن 
کیفی بنیادی طور پر نظم کے شاعر تھے۔ ان کی قابل ذکر نظموں میں عورت، اندیشہ، ٹرنک کال، حوصلہ، تبسم، مکان، بہروپی اور دوسرا بن باس شامل ہیں۔ ان کے مجموعات کلام اس طرح ہیں:
 آخر شب
 آوارہ سجدے
 سرمایہ

بابری مسجد کے انہدام پر لکھی گئی نظم 
رام بن باس سے جب لوٹ کے گھر میں آئے
یاد جنگل بہت آیا جو نگر میں آئے
رقصِ دیوانگی آنگن میں جو دیکھا ہو گا
چھ دسمبر کو شری رام نے سوچا ہو گا
اتنے دیوانے کہاں سے مرے گھر میں آئے

دھرم کیا ان کا ہے کیا ذات ہے یہ جانتا کون
گھر نہ جلتا تو انہیں رات میں پہچانتا کون
گھر جلانے کو مرا لوگ جو گھرمیں آئے
شاکاہاری ہیں مرے دوست تمہارے خنجر

تم نے بابر کی طرف پھینکے تھے سارے پتھر
ہے مرے سر کی خطا زخم جو سر میں آئے
پاؤں سریو میں ابھی رام نے دھوئے بھی نہ تھے
کہ نظر آئے وہاں خون کے سارے دھبے
پاؤں دھوئے بنا سریو کے کنارے سے اٹھے
رام یہ کہتے ہوئے اپنے دوارے سے اٹھے

راجدھانی کی فضا آئی نہیں راس مجھے
چھ دسمبر کو ملا دوسرا بن باس مجھے

مشہور بالی وڈ نغمے 
 ہم دیوانے ہم پروانے اپنے وطن کے اپنے چمن کے ۔
 لائی پھر ایک لغزش مستانہ تیرے چہرے میں۔
 آج کی رات گرم ہوا چلی ہے۔
 دل کی سنو دنیا والو
 کرچلے ہم فدا جان و تن ساتھیوں
 ملو نہ تم تو ہم گھبرائیں، ملو تو آنکھ چرائیں
 بچھڑے سبھی باری باری
 ذرا سی آہٹ ہوتی تو دل سوچتا
 ہو کے مجبور مجھے اس نے بھلایا ہوگا
 وقت نے کیا کیا حسیں ستم

کیفی اعظمی پر جامعاتی تحقیق 
 کیفی اعظمی - فکروفن، ڈاکٹر شکیلہ رفعت علی، نگران ڈاکٹر افغان اللہ خاں، گورکھپور یونیورسٹی۔گورکھپور
 2005ء، کیفی اعظمی: شخصیت شاعری اور عہد، ڈاکٹر وسیم انور نگران ڈاکٹر فدا المصطفٰی، ڈاکٹر ہری سنگھ گور یونیورسٹی۔ ساگر،
ایم فل
 کیفی اعظمی کی نظموں کا سماجیاتی مطالعہ، محمد اشہر انصاری، نگراں ڈاکٹرآصف زہری ،ہندوستانی زبانوں کا مرکز، جواہر لعل نہرو یونیورسٹی نئی دہلی 2002ء

حوالہ جات 

 دیوان شوق بہرائچی طوفان مطبوعہ2011ء مرتب شمیم اقبال خاں اور کاوش شوکتی
 روزنامہ ہندوستان بہرائچ میں شائع مضمون 2014
 دینک جاگرن۔ انقلاب بہرائچ میں کیفی کی پیدائش پر شائع مضمون 2016

1919ء کی پیدائشیں
2002ء کی وفیات
اتر پردیش کے شعرا
ادب اور تعلیم کے شعبے میں پدم شری وصول کنندگان
اردو شعرا
بالی وڈ شاعر
بیسویں صدی کے بھارتی شعرا
بھارتی اردو شعرا
ہندوستانی شیعہ شخصیات
بھارتی کمیونسٹ
بھارتی مرد شعرا
بھارتی مسلم شخصیات
پدم شری وصول کنندگان
ساہتیہ اکیڈمی اعزاز یافتگان برائے اردو ادب
ضلع اعظم گڑھ کی شخصیات
فلم فیئر فاتحین
لکھنوی شخصیات
لکھنؤ کے مصنفین
ہندوستانی غنائی شعرا
جامعہ علی گڑھ کے فضلا
Short description is different from Wikidata